സംസ്ഥാനത്ത് ഇന്നും ശക്തമായ മഴയ്ക്ക് സാധ്യത കനത്ത മഴയെ തുടര്ന്നുള്ള ഏത് അടിയന്തിര സാഹചര്യവും നേരിടാന് തയ്യാറെന്ന് റവന്യൂമന്ത്രി തിരുവനന്തപുരം: കേരളത്തില് ഇന്നും കനത്ത മഴയുണ്ടാകുമെന്ന് മുന്നറിയിപ്പ്. അറബിക്കടലിലെ ചക്രവാതചുഴി കൂടാതെ മധ്യ കിഴക്കന് ബംഗാള് ഉള്ക്കടലിലും ന്യൂനമര്ദ്ദം രൂപപെടാനാണ് സാധ്യത. തെക്കന് കേരളത്തില് ശക്തമായിരുന്ന പടിഞ്ഞാറന് കാറ്റ് വടക്കന് കേരളത്തിലേക്കും വ്യാപിക്കാന് ആണ് സാധ്യത. ഇതോടെ സംസ്ഥാനത്ത് 16 വരെ മഴ തുടരുമെന്നാണ് മുന്നറിയിപ്പ്. എറണാകുളം, ഇടുക്കി, തൃശ്ശൂര്, പാലക്കാട്, മലപ്പുറം, കോഴിക്കോട്, വയനാട്, കണ്ണൂര്, കാസര്ഗോഡ് ജില്ലകളില് അതിശക്തമായ മഴയ്ക്ക് സാധ്യതയുള്ളതിനാല് എവിടെ ഓറഞ്ച് അലേര്ട്ട് പ്രഖ്യാപിച്ചിട്ടുണ്ട്. ആലപ്പുഴ, കോട്ടയം ജില്ലകളില് ശക്തമായ മഴക്കുള്ള സാധ്യതയുള്ളതിനാല് യെല്ലോ അലേര്ട്ടാണ് പ്രഖ്യാപിച്ചിട്ടുള്ളത്. കഴിഞ്ഞ ദിവസങ്ങളില് വലിയ അളവില് മഴ ലഭിച്ച പ്രദേശങ്ങളില് മഴ തുടരുന്ന സാഹചര്യത്തില് താഴ്ന്ന പ്രദേശങ്ങള്, നദീതീരങ്ങള്, ഉരുള്പൊട്ടല്മണ്ണിടിച്ചില് സാധ്യതയുള്ള മലയോര പ്രദേശങ്ങള് തുടങ്ങിയ ഇടങ്ങളിലുള്ളവര് അതീവ ജാഗ്രത പാലിക്കണം. കനത്ത മഴയെ തുടര്ന്നുള്ള ഏത് അടിയന്തിര സാഹചര്യവും നേരിടാന് തയ്യാറെന്ന് റവന്യൂമന്ത്രി കെ. രാജന് ഇന്നലെ അറിയിച്ചിരുന്നു. എന്ഡിആര്എഫിന്റെ ആറ് ടീം തൃശ്ശൂര്, ആലപ്പുഴ, ഇടുക്കി, വയനാട് ജില്ലകളില് ക്യാമ്ബ് ചെയ്യുന്നുണ്ട്. കേന്ദ്ര സേനാ വിഭാഗങ്ങളും പ്രവര്ത്തിക്കുന്നുണ്ട്. അതേസമയം സംസ്ഥാനത്ത് വരും ദിവസങ്ങളില് മഴ ശക്തി പ്രാപിക്കുമെന്ന മുന്നറിയിപ്പിന്റെ അടിസ്ഥാനത്തില് ഏത് അടിയന്തിര സാഹചര്യവും നേരിടാന് തയ്യാറായിരിക്കാന് ഡിജിപി അനില്കാന്ത് പോലീസ് ഉദ്യോഗസ്ഥര്ക്ക് നിര്ദ്ദേശം നല്കി. സംസ്ഥാനത്തെ എല്ലാ കോസ്റ്റല് പോലീസ് സ്റ്റേഷനുകള്ക്കും പ്രത്യേക ജാഗ്രതാനിര്ദ്ദേശം നല്കി. താഴ്ന്ന പ്രദേശങ്ങളില് താമസിക്കുന്ന ജനങ്ങളുടെ സുരക്ഷ ഉറപ്പാക്കും. ദുരിതാശ്വാസ പ്രവര്ത്തനങ്ങളില് പോലീസ് ജനങ്ങള്ക്കൊപ്പമുണ്ടെന്ന് സംസ്ഥാന പോലീസ് മേധാവി പറഞ്ഞു. Tags